Plaasmoord: Bejaarde naby Ermelo vermoorŉ 77-jarige boer van die plaas De Emigratie, sowat 40km buite Ermelo in Mpumalanga, is Maandagoggend dood in sy plaashuis aangetref. Kapt. Carla Prinsloo, ŉ woordvoerder van die Ermelo polisie, het aan Maroela Media gesê die ondersoek is nog in ŉ sensitiewe stadium en inligting is skaars. “Ons kan in die stadium bevestig dat die man se liggaam deur ŉ kennis op die vloer aangetref is,” het Prinsloo gesê. “Dit is nog nie bekend wat die oorsaak van die man se dood is nie en of daar enigiets uit die huis gesteel is nie.” Sy het gesê die aanvaller het deur die skuifdeur toegang tot die perseel bekom. “Die boer se plaaswerkers het die kennis ontbied nadat hul onraad vermoed het toe die man nie vanoggend uit die huis gekom het nie,” het sy bygevoeg. Volgens Prinsloo ondersoek die polisie ŉ saak van moord. Die oorlede se naam mag nog nie bekend gemaak word nie. Sien ook: Vermoorde Ermelo-boer se naam bekend; twee ondervra